****СПОМЕНИК НА КАЛЕМЕГДАНУ

**Од шупе**

**до симбола**

Године 1913. председник Београдске општине понудио је тада младом хрватском вајару Ивану Мештровићу да направи споменик који би се на­ла­зиo у центру Београда, на тргу Теразије. Споменик је требало да буде израђен у облику кипа високог пет метара, а посвећен српским победама у ратовима против Турака. Израду споменика успорио је Први светски рат, али је много већи проблем настао после рата. Наиме, млади уметник је направио бронзану скулптуру под именом „Победник”, али та статуа није изгледала баш онако како је очекивано. Главни проблем је био тај што је скулптура приказивала потпуно голог младића, неспокојног лица.

Иако је темељ за споменик на Теразијама већ био постављен, значајан део београдске јавности сматрао је да се оваква статуа не сме наћи у центру града. Док је полемика трајала, кип је био склоњен у једну шупу у предграђу Београда.

Полемисало се у јавности да ли је уметност Мештровића достојна Београда и да ли је Мештро­вић уопште уметник. Најпре је у листу „Правда” негиран уметнички карактер Мештрови­ће­вог дела, уз критику пропорција кипа и намр­штености њего­вог лица, а све са жељом да се, под притиском јав­ности, обустави даље подизање спо­ме­ника. Потом је у „Политици” вођена естетско-морална анкета која је требало да испита мишљење становништва о „По­бе­д­ни­ку”. Истицано је да је скулптура без нацио­нал­них обележја и да не представља ратног, већ спортског победника.

Лист „Правда” сурово оспорава вредност спо­меника: „Да би се испунила пустош модерних душа, решено је да се позната фамозна мушка статуа, зва­на „Победник”, подигне на Теразијама. Тако мисле они којима је мало стало до јавног морала, до стида и чедности још непоквареног данашњег света. Али овога голаћа нормални људи у моралном погле­ду, као продукт развратног и поквареног укуса, морају, најстроже осудити и спречити његово изношење на ма ком јавном месту. Такви спомени­ци воде морал­ној декаденцији, поживотињавају свет и потенци­рају сексуални бес и зато их треба бојкотовати”.

И познати песник Војислав Илић Млађи писао је да би такав споменик штетио јавном моралу. Та­кође, београдски свештеници су у првом маху осу­ђивали овакав споменик сматрајући да се тиме крши јавни морал, уједно одбијајући и помисао да га освештају приликом откривања. Различита удру­жења београдских госпођа са бесом тумаче идеју да лик нагог мушкарца доминира главним београд­ским тргом јер „то би било неваспитано и угрожава­ло би леп морал београдских девојака”.

С друге стране, у одбрану „Победника” ста­ли су неки од најистакнутијих српских интеле­ктуалаца, који су сматрали да је недопустиво так­во мешање у уметничко стваралаштво. Исти­цан је, такође, велики број примера из светске умет­ности где је наго људско тело приказивано на нај­вишем естетском нивоу.

Компромис је постигнут тиме што је споме­ник ипак постављен, али не у центру града, већ на његовом тадашњем ободу, између реке и парка. Тако се 1928. године, петнаест година после наручи­ва­ња споменика, он нашао на ободу Калемегдана, окренут не према граду, већ према реци Сави. Стуб на који је кип постављен висок је чак седамнаест и по метара, али, како је тада писала „Политика”, „не зато да се што боље види, већ да се види што мање. Пошто се општини и та мера учинила недовољно предострожном, она је око „Победника” подигла ограду, тако да се заиста ништа не види”.

Током времена „Победник” је, неочекивано, постао један од симбола Београда, о чему говори и податак да се управо овај споменик нашао на главној шпици прве југословенске телевизије – Телевизије Београд – и то од првог дана емитовања програма. Споменик и плато испод њега данас дневно посети више од 5.000 туриста. То је најфо­то­графисанији и најпопуларнији београдски спо­ме­ник, који је, у међувремену, проглашен култур­ним добром. Његов аутор Иван Мештровић, иако је у почетку био несхваћен и критикован, касније је постао најпознатији и најцењенији вајар југо­исто­чне Европе и један од најзначајнијих светских уметника, а споменик „Победник” постао је једно од његових најважнијих дела.

⸎

**1.** Зашто се споменик зове „Победник”?

**2.** Ко се све противио подизању споменика?

**3.** Који су били њихови аргументи?

**4.** Цитирај наојштрије речи критике споменика!

**5.** У којим новинама су објављиване овакве критике?

**6.** Зашто је споменик постао симбол Београда?

**7.** Какав је данас став јавности о њему?

**8.** Који су симболи Београда, а којих других градова?

**9.** Упореди овај текст са текстом који говори о про­те­сти­ма у Паризу због подизања Ајфелове куле.

**10.** Зашто људи то раде?